RÅDETS RESOLUTION af 29. juni 1995 om videreudvikling af mobil- og personkommunikation i Den Europæiske Union (95/C 188/02)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab, og

som tager følgende i betragtning:

På baggrund af undersøgelsen af telesektoren i 1992 opfordrede Rådet i resolution 93/C 213/01 af 22. juli 1993 (1) Kommissionen til at offentliggøre en grønbog om mobil- og personkommunikation, og Kommission vedtog denne grønbog den 27. april 1994;

Kommissionen har på dette grundlag foranstaltet omfattende høringer og har forelagt Europa-Parlamentet og Rådet en meddelelse om resultaterne af høringerne i forbindelse med grønbogen om mobil- og personkommunikation;

1. HILSER MED TILFREDSHED de omfattende høringer, Kommissionen har foranstaltet om de grundlæggende principper og målsætninger i grønbogen om mobil- og personkommunikation, og NOTERER SIG de områder, hvor der er opnået konsensus, samt de områder, hvor der ikke er opnået fuld konsensus;

2. STØTTER opstillingen af forskriftsmæssige rammer, der kan fremme udviklingen af mobil- og personkommunikation i overensstemmelse med den globale reform af telekommunikationssektoren;

3. ANSER SOM PRIORITEREDE MÅL for udviklingen af mobil- og personkommunikationssektoren foranstaltninger, som i Unionen skal sikre:

a) generalisering af konkurrencen med hensyn til levering af mobil- og personkommunikationstjenester og udstedelse af licenser efter objektive, gennemsigtige, forholdsmæssige og ikke-diskriminerende kriterier

b) at kun forhold, der er begrundet i væsentlige krav, navnlig effektiv anvendelse af frekvensspektret, kan sætte en grænse for antallet af licenser, der udstedes til mobil- og personkommunikation

c) loyale konkurrencevilkår på markedet for mobil- og personkommunikation, navnlig overholdelse af forbuddet mod konkurrencefordrejende krydssubsidiering

d) at det som led i den generelle reform af telekommunikationssektoren og af hensyn til nødvendigheden af at fremme loyale konkurrencevilkår bliver muligt at kombinere faste og mobile kommunikationstjenester på hensigtsmæssig vis

e) afskaffelse af forskriftsmæssige hindringer for på ikke-diskriminerende vis at kunne indgå aftaler om markedsføring af mobil- og personkommunikationstjenester, idet denne markedsføring skal reguleres af en adfærdskodeks med henblik på at sikre, at forbrugernes interesser beskyttes

f) at medlemsstaterne så hurtigt som muligt tillader operatørerne at foretage direkte sammenkobling af mobile og faste kommunikationsnet eller af mobile kommunikationsnet indbyrdes

g) at medlemsstaterne bestræber sig mest muligt på snarest at indføre en ordning, hvorefter operatørerne af mobil- og personkommunikationstjenester frit kan etablere og frit kan anvende infrastrukturer til udøvelse af de aktiviteter, der er omfattet af deres licenser

h) en mere ligelig fordeling af frekvensspektret mellem dets forskellige anvendelser inden for rammerne af Den Europæiske Radiokommunikationskomité (ERC) og i overensstemmelse med Rådets resolution 90/C 166/04 af 28. juni 1990 (2)

i) at der i tide på grundlag af ERC's beslutningsprocedure, stilles passende frekvensbånd til rådighed, som kan støtte den højt prioriterede udvikling og indførelse af teknologier og systemer til mobil- og personkommunikation, som er i overensstemmelse med de europæiske standarder

j) fastsættelse inden den 1. juni 1996 af harmoniserede godkendelsesvilkår for satellitbaseret mobil- og personkommunikation, når Det Europæiske Udvalg for Retsforskrifter på Teleområdet (ECTRA) har gennemført en undersøgelse;

4. NOTERER SIG BEHOVET FOR YDERLIGERE FORANSTALTNINGER på følgende områder:

a) der bør fastlægges klare tidsplaner for standardisering af samt nummerering og frekvensfordeling for mobil- og personkommunikation

b) de nødvendige betingelser for at nå frem til gensidig anerkendelse af overensstemmelsen af alle radiokommunikationsterminaler bør fastlægges

c) en række spørgsmål af offentlig interesse bør uddybes, bl.a.:

- de eventuelle virkninger af radioelektriske emissioner på folkesundheden og personsikkerheden

- de muligheder for at udvikle beskæftigelsen og de uddannelsesbehov, som denne udvikling kan skabe

- spørgsmål vedrørende forbrugerbeskyttelse

- æstetiske og miljømæssige problemer, som måtte opstå i forbindelse med opstilling af antenner

d) der bør fortsat gives støtte til udviklingen hen imod det universelle mobile telekommunikationssystem (UMTS), der anses for at være hovedelementet i den fremtidige personkommunikation;

5. UNDERSTREGER vigtigheden af sammenlignelig og effektiv adgang til tredjelandsmarkeder og generel anvendelse af internationale standarder, hvor det er muligt, vedrørende mobil- og personkommunikationsteknologier, -udstyr og -tjenester;

6. NOTERER sig, at Kommissionen har til hensigt at støtte oprettelsen af et europæisk forum for mobil- og personkommunikationstjenester;

7. NOTERER sig Kommissionens forslag i dens meddelelse;

8. OPFORDRER Kommissionen til at foreslå Europa-Parlamentet og Rådet foranstaltninger, der kan medvirke til at virkeliggøre ovennævnte prioriterede mål og væsentligste supplerende aktioner;

9. ANMODER KOMMISSIONEN OM AT AFLÆGGE RAPPORT TIL EUROPA-PARLAMENTET OG RÅDET senest den 1. januar 1997 om de fremskridt, der er gjort med hensyn til iværksættelsen og virkningerne af de foranstaltninger, der er omhandlet i denne resolution.

(1) EFT nr. C 213 af 6. 8. 1993, s. 1.

(2) EFT nr. C 166 af 7. 7. 1990, s. 4.